
बुँदा नं. ११ व्यापारिक सम्बन्ध र कारोवारलाई विविकीकरण गर्दै आधारभूत बस्तु र सेवामा आत्मनिर्भरता तर्फ सरकार अघि बढ्नेछ । खासगरी खाद्य, औषधी र ऊर्जामा आत्मनिर्भर हुने बाटोबाट प्रस्थान गरी दीगो, स्वाधिन, आत्मनिर्भर र न्यायपूर्ण अर्थतन्त्र निर्माणतर्फ मूलुक अघि बढ्नेछ । 
बुँदा नं. १५ कृषि, पर्यटन, उद्योग तथा सेवा क्षेत्रको विस्तारसँगै पुनर्निर्माण एवं नवनिर्माणमा रोजगारीका अवसरहरु सिर्जना गरिनेछ । स्वदेशमा नै रोजगारी र स्वरोजगारीका पर्याप्त अवसर सिर्जना गरी रोजगारीका लागि बैदेशिक श्रम बजारमाथिको निर्भरता क्रमशः घटाइदै लगिनेछ । 
बुँदा नं. १७ सार्वजनिक, निजी र सहरकारी क्षेत्रको सहभागिता, स्वतन्त्र विकास र परिपूरक भूमिकामार्फत राष्ट्रिय अर्थतन्त्रलाई सुदृढ गर्दै सम्बृद्धिको मार्गतर्फ आर्थिक नीतिहरु केन्द्रित हुनेछन् । 
बुँदा नं. २३ सामाजिक उत्तरदायित्व सहितको कुशल, प्रतिस्पर्धी निजी क्षेत्रको प्रबर्द्धनको लागि सरकारले सहजकर्ताको भूमिका निर्वाह गर्नेछ । निजी क्षेत्रलाई आर्थिक बृद्धि, पूर्वाधार निर्माणको सहयात्री, रोजगारी सिर्जना र राजश्वमा योगदान गर्ने मुख्य संवाहकको रुपमा विकास गरिनेछ । 
बुँदा नं. २५ समाजमा विद्यमान सामन्तवादका सम्पूर्ण अवशेषहरुको अन्त्य गर्दै नयाँ उत्पादन सम्बन्ध विकास गरिन्छ । राष्ट्रिय पुँजीको निर्माण तथा विकास गर्नेतर्फ आर्थिक नीतिहरु उन्मुख गरिनेछन् । 
बुँदा नं. ३७ आर्थिक रुपन्तरणका लागि प्रतिस्पर्धी एवं दीगो औद्योगिक विकास कार्य अघि बढाइनेछ । औद्योगिक पूर्वाधारका लागि प्रत्येक प्रदेशमा तीन वर्षभित्र सम्पन्न गर्ने गरी कम्तिमा १ ठूला औद्योगिक क्षेत्र स्थापना गर्ने कार्य यसै वर्षभित्र सुरु गरिनेछ । औद्योगिक क्षेत्र तथा विशेष आर्थिक क्षेत्रको पूर्वाधार निर्माण तथा सञ्चालनमा स्वदेशी तथा विदेशी लगानीकर्तालाई आकर्षित गर्न नीतिगत, कानूनी तथा प्रकृयागत व्यवस्था मिलाईनेछ । पहिचान भैसकेका र औद्योगिक उत्पादनका दृष्टिले उपयुक्त ठूला उद्योगहरुमा सडक र विद्युत प्रशारण लाईन निर्माण गर्ने कार्यलाई प्राथमिकताका साथ अघि बढाइनेछ ।
बुँदा नं. ३९ अन्तराष्ट्रिय बजारको संभावना बढ्दै गएको तयारी पोशाक उद्योगको विकास र विस्तार गर्न सिमरामा दुई वर्षभित्र सबै पूर्वाधार पुर्‍याउने गरी विशेष आर्थिक क्षेत्र निर्माण कार्य अगाडि बढाइनेछ । 
बुँदा नं. ४२ पेट्रोलिमय पदार्थ तथा ग्याँसको परनिर्भरताको निराकरण गर्न देशभित्र पेट्रोलिमय पदार्थ र ग्याँसको अन्वेषण एवं उत्खनन् कार्यालाई प्राथमिकताका साथ अघि बढाइनेछ । 
बुँदा नं. ९८ यसै आर्थिक वर्षबाट औद्योगिक, पर्यटन, यातायात र निर्माण क्षेत्र लगायतका श्रमिकहरुको दुर्घटना विमालाई अनिवार्य गरिनेछ । 
बुँदा नं. १३१ जनताका आधारभूत र अत्यावश्यक वस्तु तथा सेवा वितरणमा सुधार गर्न संस्थानहरुमा सुधार सहित सरकारी लगानी बढाउने नीति अवलम्बन गरिनेछ । सार्वजनिक संस्थानमा पदाधिकारीहरुको नियुक्ति र योग्यता सम्बन्धी विद्यमान व्यवस्था र मापदण्डमा सुधार गरिनेछ । 
